প্রতি সমাজে এমন সাক্ষ্যদাতার গুরুত্ব অপরিসীম। সত্যকে বিজয়ী করতে হলে তার পক্ষে সাক্ষ্যদানকারি চাই বিবেকের প্রতি আদালতে। সত্য যে প্রকৃতই সত্য এবং মিথ্যা যে প্রকৃতই মিথ্যা সে টুকু বলার জন্যও লোক চাই। নইলে সমাজের সাধারণ মানুষ সত্যকে জানবে কেমনে? মিথ্যাকেই বা পরিহার করবে কেমনে? আরবের বুকে সত্যের ঝান্ডা নিয়ে নবীজী (সাঃ) দাঁড়িয়েছিলেন বলেই অগনিত মানুষ সেদিন মহান আল্লাহকে চিনেছিলেন। চিনেছিলেন তাঁর দ্বীনকে। নবীজীর (সাঃ) সে সূন্নতকে সাহাবাগণ বাঁচবার মূল লক্ষ্য ও মিশনে পরিণত করেছিলেন। এ মিশন নিয়ে তারা বহু দেশে গিয়েছিলেন। ফলে সেসব দেশের মানুষের পক্ষেও সত্যপথ-প্রাপ্তি সম্ভব হয়েছিল। আল্লাহতায়ালা চান তাঁর সত্য পরিচয় ও সত্য দ্বীন প্রতি দেশে পরিচিতি পাক ও বিজয়ী হোক। এ কাজ তিনি ফেরাশতাদের দ্বারাও করতে পারতেন। করতে পারতেন নিজ কুদরত দ্বারাও। যে কুদরত বলে চন্দ্র-সূর্য নিজ কক্ষপথ থেকে বিচ্যূত হতে পারে না তেমনটি তিনি মানুষের জন্যও করতে পারতেন। কিন্তু সেটি হলে মানুষের জন্য পরীক্ষা ও পরীক্ষা পরবর্তী শাস্তি ও পুরস্কারের যে ব্যবস্থা রেখেছেন সেটি সম্ভব হতো না। আল্লাহপাক চান সর্বশ্রেষ্ঠ মানুষকে পুরস্কৃত করতে। সত্যদ্বীনসহ লক্ষাধিক নবী-রাসূল পাঠানোর মূল কারণতো এটাই। নবী-রাসূলদের সাথে এ কাজের দায়িত্ব প্রতিটি মুসলমানেরও। পবিত্র কোরআনে সে অর্পিত দায়িত্বের বর্ণনা এসেছে এভাবেঃ ” ওয়া কাযালিকা জায়ালনাকুম উম্মাতাও ওসাতাল্লিতাকুনু শুহাদাআ আলান্নাস।” অর্থঃ অতঃপর এভাবে তোমাদেরকে প্রতিষ্ঠা করলাম মধ্যমপন্থি একটি উম্মাহরূপে যাতে তোমরা সাক্ষ্য দাও সমগ্র মানব জাতির উপর (সূরা বাকারা - ১৪৩)। অতএব প্রতিটি মুসলমান মাত্রই আল্লাহর পক্ষে সাক্ষ্যদানকারি। এ সাক্ষ্যদান শুধু মৌখিক নয়। বরং তা হতে হবে প্রতিটি কর্ম, লেখনি, বুদ্ধিবৃত্তি, রাজনীতি এমনকি জীবন দিয়েও। কারণ, অন্যায় ও অসত্যের পক্ষটি পরাজয় মানতে রাজি নয়। তারা চায় মিথ্যাচর্চা এবং মানুষকে বিভ্রান্ত করার অব্যাহত সুযোগ। এটি নিশ্চিত করতেই তারা নিশ্চিহ্ন করতে চায় সকল সত্যপন্থিদের। মিথ্যার সাথে সত্যের সংঘাত এজন্যই অনিবার্য। নবীজীর (সাঃ) ন্যায় শান্তিপ্রিয় ব্যক্তির পক্ষেও তাই যুদ্ধ এড়ানো সম্ভব হয়নি। আর এ সংঘাতময় পরিণতির কথা আল্লাহপাকের চেয়ে আর কে বেশী জানেন? তাই মৌখিক সাক্ষ্যদানের সাথে তিনি জানমালের কোরবানীর কথাও বলেছেন। যারা প্রাণ দেয় তারা বস্তুতঃ আল্লাহর পক্ষে সর্বোচ্চ কোরবাণী পেশ করে। তাদের উপর তিনি প্রচন্ড খুশী। তাদেরকে বলেছেন মৃত্যুহীন। জান্নাতে প্রবেশ করবে বিনা হিসাবে। মানুষের জীবনে এর চেয়ে বড় বিজয় আর কি হতে পারে?